हिमालय
हिमालय संस्कृत के दो शब्दों - हिम तथा आलय से मिल कर बना है, जिसका शब्दार्थ बर्फ का घर होता है। यह ध्रुवीय क्षेत्रों के बाद पृथ्वी पर सबसे बड़ा हिमआवरण वाला क्षेत्र है। हिमालय और विश्व की सबसे ऊंची चोटी माउंट एवरेस्ट को भी कई नामों से जाना जाता है। नेपाल में इसे सगरमाथा (आकाश या स्वर्ग का भाल), संस्कृत में देवगिरी और तिब्बती में चोमोलुंगमा (पर्वतों की रानी) कहते हैं। हिमालय पर्वत की एक चोटी का नाम 'बन्दरपुंछ' है। यह चोटी उत्तराखंड के उत्तरकाशी ज़िले में स्थित है। इसकी ऊँचाई 13,731 फुट है। इसे सुमेरु भी कहते हैं।
गणेश हिमाल
गणेश हिमाल (Ganesh Himal) मध्योत्तर नेपाल में स्थित हिमालय का एक खण्ड है। इसके अधिकतर पर्वत नेपाल में हैं लेकिन कुछ नेपाल व तिब्बत की सीमा पर भी स्थित हैं। इसके पूर्व में स्थित त्रिशूल गण्डकी घाटी इसे लांगटांग हिमाल से अलग करती है। पश्चिम में श्यार खोला घाटी इसे मनसिरी हिमाल (जहाँ मनास्लू पर्वत खड़ा है) से अलग करती है। गणेश हिमाल नेपाल की राजधानी काठमांडू से ७० किमी उत्तर-पश्चिमोत्तर पर स्थित है।